**ALLURE RESIDENCE**

**Ferencváros rozsdaövezeti területe, az egykori Közvágóhíd környéke egy átalakulóban lévő terület. Ilyen környezetbe elhelyezhető egy önálló építészeti műtárgy, ami nem idomul semmihez, erős karaktere van. Ez lett az Allure Residence, amelynek három cirkálót idéző tömbjét a BORD Építész Stúdió tervezte.**

A helyi rendezési terv a Közvágóhíd történetileg fontos, védett épületeinek helyreállítása mellett, azok funkcióváltását és bővítését is lehetővé tette, az egykori raktárak helyén pedig egy lazán szerkesztett beépítést írt elő a tömbre. Sajnos 2019-ben a Közvágóhíd történetileg fontos, védett épületeinek többségét elbontották. A Víztorony és a Hústőzsde épületei szigetként idézik a múltat a dinamikusan fejlődő városrészen.

Az Allure Residence lakókomplexuma közvetlen a történeti emlékek mellett, az egykori marhavásártér helyén épült fel. A Közvágóhíd épületegyüttese mögötti hatalmas területet a szabályozásai terv a Vaskapu és a Nádasdy utca meghosszabbításával építési telkekre bontotta, amelyeken lakó funkciót és zártsorú beépítést írt elő. Az Allure Vágóhíd utcáról nyíló telkét így a Vaskapu és Nádasdy utca új szakaszai veszik körbe. Délkeleti irányban pedig, a Hústőzsde védett épülete mentén, egy közhasználatra átengedett telekrész került kialakításra.

***A modern kor új építménye ezzel a távolságtartással kíván teret adni a méltó helyreállításra és újra hasznosításra várakozó múltbéli emlékek számára.***

A 3 db 10 szintes épülettömbből álló, összesen 531 lakást, 10 üzlethelyiséget és a 2 mélygarázs szinten 621 db parkolóhelyet magába foglaló lakóépület olyan megastruktúra, ahol a térarányok és a funkcionális rend már igen jelentős prioritást kap. A hatalmas épülettömeg kisebb egységekre bontása, a benapozás, átszellőzés, a zöld területek integrálása, a közös használatú terek kialakítása, lépcsőházak és a hozzájuk kapcsolódó különböző lakástípusok elrendezése kiemelt fontosságú, mert a legfőbb cél egy emberi léptékű harmonikus környezet megteremtése, amely a közösségi létünk alapja.

Ez a gondolkodásmód határozta meg az Allure Residence megjelenését. Az épület földszintjén, a szoborszerű kompozíció „talapzatában”, mintegy 3000m2 alapterületen, a környéket kiszolgáló funkciók, éttermek, üzletek sorakoznak. Ez a szint egységes üveg homlokzatával nyit az utca irányába, kommunikál a nyüzsgő várossal. A beépítés vonala a Vágóhíd utca mentén követi a telekhatárt, kielégítve ezzel a zártsorú előírást.

**A Vágóhíd utcára merőleges frontokon ezzel szemben az épület cikcakk vonalban eltávolodik a telekhatártól. Ezzel a szokatlan, nagylelkű gesztussal az épület nemcsak élhető közösségi tereknek ad helyet az utcaszinten, de jellegzetes formát is nyer.**

A földszint felett karakteres lapostető emeli el a lakófunkciót a nyüzsgő utca szintjétől. Az épület széles bejárti lépcsői visszahúzva, védett, öbölszerű terekből nyílnak és egyenesen az első emeletre, az érkezési szintre vezetnek, ahol a közös udvar védett kertje fogad. A lakófunkció ezen érkezési szint felett, három egymással párhuzamosan futó, a cikcakk vonalban megtört, karakteres tömbben helyezkedik el. A tömbök átjárhatók, köztük napos, szellős, hangulatos „zöld csatornák” húzódnak.

**A nyitott, tagolt tömegalakítás szándékosan eltér a megszokott zárt, belső udvaros elrendezéstől, szellős, áttekinthető, könnyed, megjelenést sugározva.**

Az érkezési szintről nyitott, színesre festett mennyezetű lépcsőházak vezetnek a középfolyosós és oldalfolyosós elrendezésű lakószintekhez, ahol 35-110m2 közötti méretben találhatók a különböző típusú lakások. Minden lakás előtt terasz húzódik, mely a napsütés és a hőterhelés ellen véd. A teraszok egymás felett sorakozó, konzolosan kinyúló, tömör mellvédjei hullámzó, szalagszerű megjelenést hoznak létre a homlokzatokon. A tíz emeletes lakótömbök felső szintjei nagy teraszokkal lépcsőznek le délkeleti irányban. A lendületes tömegalakítás a cirkálók formáját idéző szoborszerű külsőt kölcsönöz az óriás lakókomplexum számára.

**A KÖZVÁGÓHÍD TÖRTÉNETÉRŐL RÖVIDEN**

A Közvágóhíd 1872-ben épült komplexumának célja az volt, hogy a városban elszórtan működő, magán kézben lévő, a közegészségre veszélyes mészárszékeket felszámolva, egységesítse, biztonságossá és ellenőrizhetővé tegye a főváros húsellátását. Figyelembe véve a tájra jellemző északnyugati uralkodó szélirányt természetes volt, hogy olyan „bűzös üzem”, mint egy vágóhíd csak Dél-Pesten kaphatott helyet. A századfordulón Középső-Ferencváros képét az élelmiszeripari kisüzemek, gyárak, gőzmalmok, valamint az ott dolgozó munkáscsaládoknak otthont adó bérkaszárnyák világa határozta meg. A vasúti fejlesztések mellett a Központi Vásárcsarnok és később a Nagyvásártelep megépítésével a kerület a főváros „gyomra”, élelmiszeripari központjaként volt ismert.

Az idővel leromlott állapotú és felhagyott iparterület újraértékelése a 2000-es években kezdődött meg. A Világörökség részét képező Duna-parton, az egykori Dunapart Teherpályaudvar helyén létrejött az új Millenniumi Városközpont a Művészetek Palotája és a Nemzeti Színház épületeivel. Jelenleg a Vágóhíd utca térsége funkcióváltás alatt áll, de a terület tágabb környezetét tekintve szervesen kapcsolódik a város egyik hosszú távú fejlesztési koncepciójához, a Déli Városkapu programhoz.

A Közvágóhíd épületei a Soroksári út – Vágóhíd utca – Mester utca – Máriássy utca által körbezárt 13 hektáros területen voltak megtalálhatóak. Az épületegyüttes egy része a magyar ipartörténet jelentős emlékeként fővárosi védettség alatt állt. A Soroksári útról nyíló, reprezentatív bejárati kapu mögött egy tengelyesen szimmetrikus elrendezésű, klasszikus épületegyüttes állt. A hatalmas telken a mintegy 600 marha befogadására alkalmas vágóhíd épületein túl hústőzsde, 5000 szarvasmarha ideiglenes elhelyezésére alkalmas marhavásártér, valamint az ehhez szükséges raktárak, kiszolgáló egységek is helyet kaptak. A Marhavágóhíd 1960-ig működött, majd leromlott állapota miatt 1984-ben bezárták.